Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Д. Б. од Прилеп поднесена против Решение на Министерството за транспорт и врски, по предметот Барање за пристап до информации од јавен карактер, на 25.03.2025 година го донесе следното

**Р Е Ш Е Н И Е**

1. Жалбата изјавена од Д. Б. од Прилеп поднесена против Решение на Министерството за транспорт и врски, заведена во Агенцијата под бр.08-2 на 08.01.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.16-353/2 од 14.02.2025 година.

**О Б Р А З Л О Ж Е Н И Е**

Д. Б. од Прилеп, како што е наведено во Жалбата, на 23.11.2024 година поднела Барање за пристап до информации од јавен карактер до Министерство за транспорт, со кое побарала по е-маил да и се достави фотокопија или електронски запис од следните информации:

„1. Во кои се случаи министерството за транспорт и врски има надлежност да одлучува како второстепен орган по жалби на странки, каде како првостепен орган ослучувале општините?

2. Дали министерот за транспорт и врски одлучува по жалба против надлежен градежен инспектор кој не издал решение за отстранување на дивоградба согласно законот за градење?

3. Кој е надлежен за спроведување на одредбите за законот за градење?

4. Колку жалби од странки се пристигнати до министерството за транспорт и врски во врска со предмети- барања кои во прв степен одлучувале општините во 2021,2022,2023 и 2024 год.?

5. Колку од овие жалби се во врска со непостапување во законски рок за 2021,2022,2023 и 2024 год?

6. Ве замолувам да **изготвите табели со број** на жалби во специфичните години 2021, 2022, 2023 и 2024 год, во табелата да има податок- против кои општини, колкав број на предмети и против кој сектор во општината.

7. **Процентуално против** кој сектор на општините има поведено најмногу жалби во 2021,2022,2023 и 2024 год и колкав број во секоја општина.

8. Колку од поднесените жалби биле усвоени и вратени на прв степен, колку биле усвоени и мериторно решени, колку биле отфрлени во 2021,2022,2023 и 2024 год од страна на министерството за транспорт и врски.

9. Колку од поднесените жалби биле мериторно решени во 2021,2022,2023 и 2024 год.

10. Колку управни спорови има поведено против решение на министерството за транспорт и врски во 2021,2022,2023 и 2024?

11. Колку решенија на министерството за транспорт и врски се поништени од управен суд во 2021,2022,2023,2024? “.

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-2 на 08.01.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-2 од 23.01.2025 година со кое **ЈА УВАЖИ и му наложи** на Имателот на информации да постапи согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Имателот на информации на 20.02.2025 година по електронски пат до Агенцијата е доставено Решение бр.16-353/2 од 14.02.2025 година со кое се уважува Барањето на Барателот. Во Решението е наведено: „Во врска со прво прашање, ве известуваме дека Министерството за транспорт и врски изготвува акти од областа на управните работи во втор степен, постапувајќи по жалби и поднесоци на физички и правни лица. Ова се однесува на акти поврзани со издавање одобренија за градење, утврдување правен статус на бесправно изградени објекти...Во врска со Вашето второ прашање, ве известуваме дека министерството не е надлежно да одлучува по акти донесени од овластени градежни инспектори. Во врска со Вашето трето прашање, ве известуваме дека во Република Северна Македонија, за спроведување на Законот за градење се надлежни повеќе институции, во зависност од фазата на градба и видот на проектот. Во однос на останатите Ваши прашања, ве информираме дека Секторот за управно-надзорни работи...доставува полугодишни и годишни извештаи. Овие извештаи содржат податоци за управната статистика за предмети од второстепена управна постапка во надлежност на Министерството за транспорт и врски, но исклучиво во форма на вкупни бројки за решение и нерешени предмети, како и предмети за кои е покренат управен спор пред Управниот суд...“

Барателот на информации на 10.03.2025 година до Агенцијата поднесе повторно Жалба, заведена во Агенцијата под бр. 08-2. Во Жалбата е наведено: „После интервенција на Агенцијата на ден 17.02.2025 добив решение бр.16-353/2 (во прилог) во кое не беа одговорени сите поставени прашања од моето барање. Поради тоа на ден 20.02.2025 поднесов повторно Барање со укажување дека не одговориле на сите поставени прашања со молба да одговорат. До денес и покрај фактот што рокот за одговор истече јас не добив одговор на неодговорените прашања од моето повторно барање испратено на 20.02.2025“. Во прилог на Жалбата достави Барање за пристап до информации од јавен карактер поднесено согласно член 24 став 3 и 4 од Законот за слободен пристап до информации од јавен карактер од 20.02.2025 година. Со Барањето од 10.03.2025 година е побарано да му се достави следната инфофмрација:

„1. Во кои се случаи министерството за транспорт и врски има надлежност да одлучува како второстепен орган по жалби на странки...? истиот не е довршен поради тоа ве замолувам да го до комплетирате одговорот.

* По однос на моето второ прашање кое е многу конкретно и не станува збор за веќе издаден акт на инспекторот туку за не издавање на акт...? Ве молам одговорете со да или не.

...

Ве замолувам да одговорите конкретно и точно на точно поставените прашања подолу на кои воопшто не сте одговориле во Решение бр.16-353/2 со кое сте одговориле делумно на моите конкретни поставени прашања. Доколку постојат извештаи испратете ми ги извештаите, а доколку одредени податоци кои ги барам ги нема во извештаите ве молам да ми ги испратите како одговор на моите прашања. Во прилог не одговорените прашања...“

Агенцијата со електронски допис бр.08-2 од 10.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.03.2025 година до Агенцијата достави емаил, на кој наведува дека: „Барањето поднесено од страна на г-ѓа Д. Б. од Прилеп е суштински идентично со претходно поднесено барање, за кое Министерството за транспорт веќе има донесено решение бр.16-353/2 од 14 февруари 2025 година. Согласно член 23 од Законот за слободен пристап до информации од јавен карактер, доколку имателот на информации одговорил позитивно на исто или слично барање на исто лице во рок од три месеци...Повтореното барање на г-ѓа Д. Б. од Прилеп бара од Министерството да создаде нови информации кои не ги поседува, што е надвор од обврските на имателот на информации согласно Законот“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.16-353/2 од 14.02.2025 година **на Имателот на информации го потврди**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил по Решението на Агенцијата и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го уважува Барањето на Барателот и на Барателот му доставил соодветен одговор.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер “ информација од јавен карактер “е информација во која било форма што **ја создал или со која располага** имателот на информацијата согласно со неговите надлежности, поради што Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Во конкретниот случај, Имателот на информации за точките 1, 2, 3 од Барањето му доставил соодветен одговор согласно своите надлежности. Агенцијата смета дека Имателот на информации правилно постапил по истото, односно ги доставил на Барателот информаците со кои располага, бидејќи Барателот со остатокот од неговото Барање бара создавање на нова информација, односно создавање на табели, проценти во врска со постапени жалби на Имателот, а кои се однесуваат за подолг временски период, кои што не се должни да ги создават согласно Законот за слободен пристап до информации од јавен катактер.

Согласно член 21 став 2 од Законот за слободен пристап до информации од јавен карактер, имателот на информацијата, информацијата ја дава во бараната форма, освен ако бараната информација веќе постои во однапред пропишана форма и е поинаква форма од бараната, за што имателот на информацијата ја образложува причината за ваквиот начин на доставување.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**